กระทรวงวัฒนธรรมจัดพิมพ์หนังสือ ผ้าไทยลายอัตลักษณ์ 76 จังหวัด เฉลิมพระเกียรติสมเด็จพระนางเจ้าสิริกิติ์พระบรมราชินีนาถ พระบรมราชชนนีพันปีหลวง เนื่องในโอกาส มหามงคลเฉลิมพระชนมพรรษา 12 สิงหาคม 2565
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยความคืบหน้าการจัดทำหนังสือผ้าไทยลายอัตลักษณ์ 76 จังหวัด ว่า ได้มอบหมายให้สำนักงานวัฒนธรรมทั่วประเทศ ดำเนินการค้นหาผ้าลายอัตลักษณ์ประจำจังหวัด และจังหวัดที่ยังไม่มีลายผ้าประจำจังหวัดเชิญเครือข่ายร่วมคิดค้นลายอัตลักษณ์ขึ้นใหม่ที่ แสดงถึงอัตลักษณ์และภูมิปัญญาประจำถิ่น โดยผ้าลายอัตลักษณ์ทั้ง 76 ลาย จะได้รับความเห็นชอบจากผู้ว่าราชการจังหวัดทุกจังหวัด ซึ่งนับเป็นครั้งแรกของประเทศไทยที่ทุกจังหวัดจะมีลายผ้าอัตลักษณ์ประจำจังหวัด สำหรับการจัดทำหนังสือผ้าไทยครั้งนี้ เพื่อสืบสานพระราชปณิธานในสมเด็จพระนางเจ้าสิริกิติ์ พระบรมราชินีนาถพระบรมราชชนนีพันปีหลวง เสริมสร้างความภาคภูมิใจให้กับประชาชนในจังหวัดที่จะได้มีผ้าลายอัตลักษณ์ของตนเอง ส่งเสริมการใช้ผ้าไทยให้แพร่หลาย สามารถนำลายผ้าอัตลักษณ์มาพัฒนาต่อยอดเป็นผลิตภัณฑ์และของที่ระลึกประจำจังหวัด ช่วยชุมชนและผู้ประกอบการด้านผ้าทอให้มีรายได้ โดยเนื้อหาในหนังสือกล่าวถึงพระราชประวัติพระราชกรณียกิจ ของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ความเป็นมาของผ้าโบราณ กระบวนผลิตผ้าลายอัตลักษณ์ 76 จังหวัด ผลงานของศิลปินแห่งชาติสาขาทัศน์ศิลป์ในด้านผ้าทอและด้านการออกแบบแฟชั่น เมื่อจัดพิมพ์แล้วเสร็จจะแจกจ่ายหนังสือไปยังหน่วยงาน ห้องสมุด พิพิธภัณฑ์ รวมถึงสถาบันเกี่ยวกับสิ่งทอต่อไป ผู้สนใจสามารถชมในรูปแบบ e-book เว็บไซต์ของกระทรวงวัฒนธรรม www.m-culture.go.th และ  ทางเฟสบุ๊ก ThaiMCulture